**Aiforsite vakuutti sijoittajat – yritys ratkoo rakennusalan tuottavuutta maailmanlaajuisesti**

**Rakennusalan toiminnan hukka-aika on muihin toimialoihin verrattuna korkea. Jopa 60 prosenttia työajasta työmailla kuluu tehottomaan odottamiseen. Seisokit johtuvat mm. suunnitelmien puutteista, rakennusmateriaalien ja hankevaiheen etenemisen odottelusta sekä työvälineiden hausta. Työmaiden tehottomuus johtaa myös laatuongelmiin, valmistumisen viivästymisiin ja taloudellisiin tappioihin. Aiforsiten suunnittelema tekoälyä hyödyntävä tuotannonohjausjärjestelmä on vakuuttanut rakennusalan yritysten lisäksi rakennuttajat ja sijoittajat. Etävalvonnan mahdollistava järjestelmä on otettu käyttöön useilla työmailla muun muassa Norjassa, Yhdysvalloissa, Isossa-Britanniassa, Tanskassa ja esimerkiksi Microsoftin työmaalla Intiassa.**

**Suomalaiset sijoittajat tukevat Aiforsiten kasvua 3,8 miljoonalla eurolla**

Sijoittajat näkevät Aiforsiten kehittämässä järjestelmässä ja sen käyttäjille suunnatuissa tukipalveluissa maailmanlaajuista potentiaalia. Pandemia-aika on lisännyt etäyhteyksien päässä tapahtuvan työmaaseurannan ja johtamisen hyötyjä entisestään. Toteutetulla sijoituskierroksella Aiforsite keräsi kasvuunsa 3,8 miljoonaa euroa. Vanhojen sijoittajien Kiilto Ventures ja Futuragallery Oy:n lisäksi uusina sijoittajina mukaan lähtivät A-Insinöörien tytäryhtiö AINS Ventures Oy, teollisuusneuvos Rauno Mattila, Tulipyörä Oy ja Troll Ventures Oy. Sijoitukset mahdollistavat Aiforsiten nopeamman skaalautumisen ja tavoitteellisen kasvun valituissa kohdemaissa Suomen toimintojen kasvattamisen rinnalla.

–Olemme liikkeellä oikeaan aikaan, kun rakennusala hakee uudenlaista tehokkuutta ja laatua. Nykyiset asiakkaamme Suomessa ja ulkomailla vakuuttivat sijoittajat kasvumahdollisuuksistamme. Edistyksellinen tuotannonohjausjärjestelmämme tuottaa uudenlaista läpinäkyvyyttä ja tehoa rakennusalan projekteihin eri puolilla maailmaa, kertoo Aiforsiten toimitusjohtaja **Kari Hirvijärvi**.

**Käytännöllinen ja skaalautuva järjestelmä mahdollistaa myös etätyöskentelyn**

Aiforsiten kehittämä järjestelmä muuttaa työmaiden tuotannonohjausta ja laadunvalvontaa. Järjestelmä hyödyntää anturi- ja videoteknologiaa sekä tekoälyä. Järjestelmän kautta työmaa ja rakentamisen arvoketjun kaikki osapuolet saavat jatkuvasti ajantasaista tilannekuvaa ilman työmaakäyntejä. Reaaliaikainen tilannekuva täsmentyy työmaaresurssien paikkatiedoilla, jota kertyy työmailta aika-, paikka- ja tehtäväsidonnaisesti. Näin hukka-aikaa aiheuttavat syyt löytyvät, ja tietoon perustuvat toimenpide- ja korjausehdotukset kohdistuvat oikein. Aiforsiten avulla työmaa- ja sidosryhmätoiminta tehostuu jokaisen tehtävän aikana, mikä varmistaa aikataulussa pysymisen ja vähentää taloudellisia riskejä. Työn laatu on seurattavissa dokumentoidusti ja vastuut voidaan selvittää luotettavasti ongelmatilanteissa myös projektin jälkeen.

**Lisätietoja**

Aiforsite Oy**,** toimitusjohtaja Kari Hirvijärvi, kari@aiforsite.com, +358 44 760 0410

https://aiforsite.com

*Rakennusteknologiayritys* ***Aiforsiten*** *tavoitteena on ratkaista rakentamisen tuottavuusongelma. Aiforsiten älykäs teknologiaratkaisu Artificial Intelligence for Construction (AIC) mahdollistaa tiedolla johtamisen osana rakennustyömaiden digitalisointia. Espoon Keilaniemessä sijaitseva yritys on perustettu vuonna 2016 ja se toimii maailmanlaajuisesti.*